SPRÁVA KOMISIE EURÓPSKEMU PARLAMENTU A RADE SPRÁVA O POKROKU PRI VÝVOJI SCHENGENSKÉHO INFORMAČNÉHO SYSTÉMU DRUHEJ GENERÁCIE (SIS II) Júl 2011 – december 2011 /* COM/2012/0334 final */





OBSAH 1........... Úvod.............................................................................................................................. 3 2........... Stav projektu.................................................................................................................. 3 2.1........ Prehľad o pokroku v sledovanom období....................................................................... 3 2.2........ Technický rámec pre dokončenie projektu...................................................................... 4 2.3........ Prípravy na skúšky druhého medzníka............................................................................. 5 2.4........ Prípravy na komplexnú skúšku........................................................................................ 6 2.5........ Prípravy na prechod na nový systém............................................................................... 6 2.6........ Sieť SIS II..................................................................................................................... 7 2.7........ Prevádzkové riadenie...................................................................................................... 8 2.8........ Bezpečnosť.................................................................................................................... 8 3........... Riadenie......................................................................................................................... 8 3.1........ Finančné aspekty............................................................................................................ 8 3.2.1..... Rada pre globálne riadenie programu (GPMB).............................................................. 10 3.2.2..... Výbor SIS-VIS (SIS II)............................................................................................... 10 3.2.3..... Plánovanie a koordinácia na vnútroštátnej úrovni........................................................... 10 3.2.4..... Rada............................................................................................................................ 11 3.2.5..... Európsky parlament...................................................................................................... 11 4........... Priority v ďalšom sledovanom období........................................................................... 11 5........... Závery.......................................................................................................................... 12 1. Úvod V tejto správe o pokroku sa opisujú práce vykonané v druhom polroku 2011 v súvislosti s vývojom Schengenského informačného systému druhej generácie (SIS II) a s prípravou prechodu zo systému SIS 1+ na SIS II. Táto správa sa predkladá Rade a Európskemu parlamentu v súlade s článkom 18 nariadenia Rady (ES) č. 1104/2008 z 24. októbra 2008[1] a rozhodnutia Rady 2008/839/SVV z 24. októbra 2008[2] o prechode zo Schengenského informačného systému (SIS 1+) na SIS II. 2. Stav projektu 2.1. Prehľad o pokroku v sledovanom období Koncom roka 2010 a v prvej polovici roku 2011 bola zaznamenaná intenzívna činnosť na úrovni centrálneho SIS II aj členských štátov pri vykonávaní konečných technických špecifikácií, ktorými sa riadi vzájomné fungovanie centrálneho systému s vnútroštátnymi systémami. Bola to podmienka na dokončenie technického rozvoja projektu. V druhom polroku 2011 sa zaznamenal plynulý pokrok v oblasti intenzívnych skúšok súladu medzi centrálnym systémom a vnútroštátnymi systémami. Rovnako ako v prípade akéhokoľvek iného projektu IT podobnej povahy sa počas takýchto intenzívnych skúšok zistilo niekoľko problémov na centrálnej úrovni aj vnútroštátnych úrovniach. Zdroje problémov sa týkali troch kľúčových oblastí: i) na vnútroštátnej úrovni niekoľko členských štátov čelilo problémom alebo oneskoreniam počas vykonávania svojich rozšírených skúšok zhody (Compliance Tests Extended, CTE). Aby sa poskytol ďalší čas na skúšky alebo oneskorené začiatky vykonávania CTE, bolo nutné predĺžiť harmonogram týchto skúšok; ii) na centrálnej úrovni vykonanie kvalifikačných skúšok centrálneho systému (Central System Qualification Tests, CSQT) bez členských štátov trvalo dlhšie, ako sa pôvodne plánovalo. Vplyv na globálny harmonogram bol však krátko po tom absorbovaný; iii) nedostupnosť dostatočných zdrojov pre projekt SIS II vo francúzskom dátovom stredisku v Štrasburgu (C.SIS) spustila zdĺhavé diskusie o včasnej príprave a overení skúšobných nástrojov SIS 1+, ktoré boli opísané v záveroch Rady zo 4. júna 2009, v súvislosti s vykonávaním skúšky druhého medzníka. Táto skutočnosť vyvolala obavy, keďže mohla viesť buď k oneskoreniu celkového harmonogramu, ktoré by nemohlo byť zmiernené, alebo potrebe vzdať sa nástrojov SIS 1+. Aby sa vyriešili tieto problémy, Komisia spolupracovala s odborníkmi z členských štátov v rámci Rady pre globálne riadenie programu (Rada pre globálne riadenie programu, GPMB) aj výboru SIS-VIS s cieľom určiť zmierňujúce riešenie, ktoré by okrem iného umožnilo stranám zainteresovaným na projekte dodržať dátum uvedenia do prevádzky v prvom štvrťroku 2013. Prevažná väčšina členských štátov podporila toto zmierňujúce riešenie. 2.2. Technický rámec pre dokončenie projektu Skúšky Do tohto sledovaného obdobia projekt SIS II dospel do fázy, v ktorej sa mohla uskutočniť séria dôkladných testovacích kampaní na preukázanie stability, riadneho fungovania a výkonnosti vnútroštátnych systémov aj centrálneho systému. Prístup pozostáva zo skúšky súčastí vnútroštátnych systémov a centrálneho systému najprv oddelene (počas tohto sledovaného obdobia) a potom spoločne (so začiatkom v nasledujúcom sledovanom období). Po vykonaní nevyhnutných technických aktualizácií na vnútroštátnej úrovni začali členské štáty overovať zhodu vnútroštátnych systémov so špecifikáciami SIS II počas fázy CTE. Keďže vykonanie tejto fázy skúšok bolo pomalšie, ako sa predpokladalo v globálnom harmonograme, ďalšie skúšky na vnútroštátnej úrovni sa uskutočnia v roku 2012. Okrem toho zmluvné a technické problémy na vnútroštátnej úrovni zabránili dvom členským štátom, aby začali svoje skúšky v roku 2011. Aby sa vyriešili problémy spojené s týmito oneskoreniami, Komisia začala dynamické riadenie testovacích úsekov prostredníctvom pridelenia testovacích prostredí členským štátom hneď, ako budú k dispozícii. Hoci do konca roku 2011 nebolo oneskorenie skúšok CTE považované za kritické pre úspech projektu, všetky členské štáty musia dokončiť svoje kampane CTE do 24. mája 2012, aby sa komplexná skúška mohla začať v súlade s časovým rámcom stanoveným v globálnom harmonograme. Počas rovnakého obdobia boli kvalifikačné skúšky (CSQT bez zapojenia členských štátov) naplánované tak, aby sa uskutočnili na centrálnej úrovni. Táto testovacia kampaň mala byť dokončená do konca septembra, ale jej harmonogram bol zmenený a bola dokončená do 14. decembra 2011. Oneskorenie bolo spôsobené problémom so spojením medzi centrálnou jednotkou (CJ) a záložnou centrálnou jednotkou (ZCJ), ktorý spôsobil spomalenie synchronizácie a výmenu údajov medzi týmito dvoma jednotkami a zhoršenie výkonnosti. Boli nevyhnutné technické úpravy na prekonanie tejto ťažkosti. Tieto úpravy zaručili, že ZCJ obsahovala v prípade zlyhania CJ rovnaké údaje ako CJ. Povaha týchto úprav neviedla k zmene technických požiadaviek systému, a to vrátane tých, ktoré sa týkajú dostupnosti, pružnosti a výkonnosti systému, a nemala žiadny vplyv na vnútroštátne systémy. Následná fáza pozostáva z ďalších kvalifikačných skúšok centrálneho systému s účasťou niekoľkých členských štátov (CSQT so zapojením členských štátov), ktorých začiatok je naplánovaný na 16. január 2012 a ktoré majú prebiehať v prvom štvrťroku 2012. Všetkých osem zúčastňujúcich sa členských štátov dosiahlo významný pokrok vo svojich skúškach zhody (ktoré sú podmienkou pre vstup do ďalšej skúšobnej fázy) do takej miery, že nevznikli žiadne obavy týkajúce sa možnosti začať CSQT zapojením členských štátov načas. Tento už opísaný vplyv oneskorení na úrovni členských štátov aj centrálnej úrovni bol už absorbovaný v rámci harmonogramu projektu. Komisia spolu s predsedníctvom a GPMB určila spôsoby, ako zmierniť, absorbovať alebo kompenzovať tieto oneskorenia, aby sa zabezpečilo, že dátum uvedenia SIS II do prevádzky zostane nezmenený. 2.3. Prípravy na skúšky druhého medzníka Významná príprava na skúšky druhého medzníka sa uskutočnila v niekoľkých smeroch. Na začiatok roku 2012 bol stanovený najmä cieľový dátum pre referenčný dokument obsahujúci podrobnosti o príslušných prípadoch skúšok. Pokiaľ ide o overenie výsledkov skúšok, v máji 2011 príslušná pracovná skupina Rady udelila na základe záverov zo zasadnutia Rady z júna 2009 mandát zmluvným dodávateľom SIS 1+ a francúzskym orgánom, aby vykonali potrebné kroky zamerané na zabezpečenie overenia a dostupnosti meracích nástrojov C.SIS pre skúšky. V priebehu septembra 2011 Francúzsko (C.SIS) a zmluvní dodávatelia SIS 1+ oznámili pracovnej skupine, že nebudú môcť schváliť ani sprevádzkovať nástroje pre skúšku druhého medzníka v rozsahu a čase stanovených v globálnom harmonograme. Predsedníctvom a Komisia zorganizovali niekoľko technických stretnutí s C.SIS a so zmluvnými dodávateľmi SIS 1+ s cieľom nájsť konkrétne riešenia a o tejto záležitosti sa ďalej diskutovalo na úrovni pracovnej skupiny Rady. V snahe riešiť problém nedostupnosti nástrojov SIS 1+ Komisia a odborníci z členských štátov analyzovali všetky možné riešenia. Prevažná väčšina sa sústredila na možnosť založenú na využívaní nástrojov SIS II (t. j. dvoch testovacích nástrojov, ktoré pre projekt SIS II vyvinul hlavný zmluvný dodávateľ Komisie a zmluvný dodávateľ systému zabezpečenia kvality). Je potrebné zdôrazniť, že tieto nástroje SIS II boli jednoznačne uvedené aj v záveroch zo zasadnutia Rady v júni 2009, spolu s nástrojmi SIS 1+, a boli už úspešne použité počas skúšky prvého medzníka. Okrem toho sa v tomto riešení počíta aj s tým, že nadchádzajúce testovacie fázy a činnosti budú znovu upravené tak, aby bolo možné dokončiť skúšky na vnútroštátnej úrovni do mája 2012 a začať skúšky druhého medzníka v apríli 2012. To bolo riešenie, ktorým by sa najlepšie zachovali spoločné ciele projektu: uskutočnenie spoľahlivých testovacích kampaní, dodržanie dátumu uvedenia do prevádzky v prvom štvrťroku 2013 a zabránenie negatívnemu dosahu na SIS 1+ zmiernením tlaku na zdroje v rámci C.SIS. Toto riešenie podporila prevažná väčšina delegácií na zasadnutí výboru SIS-VIS 7. novembra 2011. Komisia, ktorá vzalo do úvahy obavy, ktoré naďalej vyjadrovali niektoré členské štáty na zasadnutí Rady pre spravodlivosť a vnútorné veci (SVV) 13. decembra 2011, sa rozhodla posilniť spoločný záujem o spoľahlivé skúšky druhého medzníka tým, že vyzvala členské štáty, ktoré majú stále pochybnosti o špecifikáciách a spoľahlivosti nástrojov SIS II, aby sa zúčastnili na ich schválení. Napriek tomu testovacie nástroje vyvinuté Francúzskom pre SIS 1+ možno zachovať na neskoršie skúšky, ak budú k dispozícii. 2.4. Prípravy na komplexnú skúšku V právnych nástrojoch upravujúcich prechod na nový systém je komplexná skúška[3] opísaná ako skúška potvrdzujúca najmä to, že Komisia a členské štáty zúčastňujúce sa na SIS 1+ dokončili nevyhnutné technické opatrenia na spracovanie údajov SIS II a preukázali, že úroveň výkonnosti SIS II je minimálne rovnaká ako úroveň, ktorá sa dosiahla so SIS 1+. Preto sa počas sledovaného obdobia konala intenzívna diskusia o tejto veci a začalo sa s prípravou plánu komplexnej skúšky. V prvom polroku 2012 sa tento plán dôkladne preskúma a prepracuje, aby sa komplexná skúška uskutočnila v druhom polroku 2012, a to ešte pred činnosťami, ktoré sú venované prechodu na nový systém. 2.5. Prípravy na prechod na nový systém Skúška prevodníka Aby sa úspešne uskutočnil prechod zo systému SIS 1+ na systém SIS II, bude zavedená predbežná architektúra prechodu. Bude obsahovať prevodník určený na prevod údajov v dvoch smeroch medzi súčasným C.SIS a centrálnym SIS II a udržanie synchronizácie oboch systémov počas obdobia, ktoré členské štáty potrebujú na prechod z jedného systému na druhý[4]. Takáto kľúčová zložka architektúry prechodu si vyžaduje dôkladné skúšky. Na uskutočnenie týchto skúšok bolo potrebné testovacie prostredie SIS 1+. Napriek pôvodnému predpokladu nebol C.SIS schopný poskytnúť takéto prostredie. Komisia preto musela zakúpiť nové prostredie a muselo sa dokončiť a overiť niekoľko skúšok. Pokiaľ ide o samotný prevodník, v októbri 2011 úspešne absolvoval dodávateľské akceptačné skúšky. Po tejto akceptácii bol prevodník prevezený do Štrasburgu a testovaný voči systému SIS II (skúška systémového riešenia – SIS II), pričom sa očakávala ďalšia skúška so systémom SIS 1+. Komisia okrem toho nainštalovala a otestovala nevyhnutné súčasti systému SIS 1+ v samotnom prevodníku, čo je krok, ktorý sa vyžaduje pred spojením prevodníka so systémom SIS 1+. Urobili sa prípravy na spojenie prevodníka s testovacím prostredím, ktoré sa má uskutočniť začiatkom roka 2012. V prvej polovici roka 2012 bude prevodník otestovaný voči systému SIS 1+ (test spôsobilosti) s cieľom otestovať prevodník voči obom systémom súčasne v lete 2012. Táto práca predchádza uskutočneniu skúšok s členskými štátmi. Ďalším krokom po týchto skúškach bude prechod živých údajov zo systému SIS 1 do systému SIS II začiatkom roka 2013. Plánovanie prechodu Dňa 23. februára 2011 vydal Výbor SIS-VIS kladné stanovisko k trom dôležitým dokumentom, a tým uvoľnil cestu pre činnosti spojené s prechodom. Ide o Plán prechodu SIS II, Stratégiu skúšok a Plán skúšok. Pokiaľ ide o plán prechodu, bol zostavený tak, aby spĺňal technické potreby členských štátov tým, že sa v ňom zohľadňuje ich uprednostňovaný technický prístup. Tento prístup nebol úplne v súlade s právnymi nástrojmi upravujúcimi prechod. Komisia chce začiatkom roka 2012 navrhnúť zmenu a doplnenie právneho rámca s cieľom zosúladiť právne ustanovenia s týmto technickým prístupom. Členské štáty stále nesú veľkú zodpovednosť za zabezpečenie toho, aby sa otázke kvality údajov venovala pozornosť. Do systému SIS II môžu byť v skutočnosti prenesené iba údaje spĺňajúce pravidlá kvality SIS 1+. Údaje, ktoré nespĺňajú pravidlá kvality SIS 1+, musia byť pred prechodom na SIS II „vyčistené“, keďže nemôžu byť prenesené v nezosúladenom formáte. Poľské predsedníctvo určilo vyčistenie údajov za prioritu v druhom polroku 2011. Na stretnutí zameranom na tento účel boli vyjadrené prístupy, ktoré niekoľko členských štátov prijalo v súvislosti s touto dôležitou činnosťou. Komisia úzko spolupracuje s členskými štátmi pri vypracúvaní príručky pre prechod, v ktorej sú podrobne uvedené kroky navrhnuté v pláne prechodu na nový systém. V tejto príručke budú vymedzené úlohy a povinnosti počas celého procesu a opísaný podrobný harmonogram prechodu reálnych údajov SIS. Táto úloha, ktorá sa začala plniť v decembri 2011, musí byť dokončená do konca roka 2012. Na zasadnutiach pracovnej skupiny členské štáty upozorňovali na problematiku prechodu SIRENE. Ide o prechod zo súčasných systémov úradov členských štátov SIS 1+ SIRENE na ich nové systémy SIS II SIRENE. V právnych nástrojoch upravujúcich prechod na nový systém sa stanovuje, že členské štáty zúčastňujúce sa na SIS 1+ vykonajú skúšku doplňujúcich informácií (funkčné skúšky SIRENE)[5]. Komisia podporila členské štáty v ich prípravách na preskúmanie technických špecifikácií výmeny údajov medzi úradmi SIRENE, pričom táto činnosť sa má uskutočniť v prvom polroku 2012. 2.6. Sieť SIS II Súčasťou projektu SIS II je zabezpečenie širokej komunikačnej siete, ktorá spĺňa požiadavky dostupnosti, bezpečnosti, geografického pokrytia a úrovne služieb, aby centrálny systém a vnútroštátne systémy mohli komunikovať. Na prevádzkové účely majú členské štáty hlavné aj záložné prepojenia so sieťou. Počas sledovaného obdobia boli záložné prepojenia niekoľkých členských štátov znovu aktivované s cieľom uskutočniť skúšky zahŕňajúce prechod medzi hlavnou a záložnou stránkou. Tento proces opätovnej aktivácie má pokračovať v roku 2012. V základných právnych nástrojoch SIS II je opísaná komunikačná infraštruktúra určená pre údaje SIS II a výmena údajov medzi úradmi SIRENE[6]. Po tom ako členské štáty potvrdili technické špecifikácie poštového servera SIS II SIRENE, Komisia dokončila postupy verejného obstarávania. Poštový server bude nainštalovaný v prvej polovici roka 2012, pričom sa očakáva, že členské štáty vykonajú skúšku doplňujúcich informácií. 2.7. Prevádzkové riadenie Po spoločných vyhláseniach Rady a Európskeho parlamentu pri prijímaní právnych nástrojov SIS II a VIS v júni 2009 Komisia navrhla zriadiť agentúru na prevádzkové riadenie rozsiahlych informačných systémov v priestore slobody, bezpečnosti a spravodlivosti. Nariadenie, ktorým sa zriaďuje táto agentúra, bolo prijaté 25. októbra 2011[7]. Agentúra začne plniť svoje povinnosti v oblasti prevádzkového riadenia VIS a EURODAC 1. decembra 2012, zatiaľ čo v oblasti prevádzkového riadenia SIS II tak urobí po uvedení tohto systému do prevádzky. V budúcnosti by tejto agentúre mohli byť zverené aj iné rozsiahle IT systémy v priestore slobody, bezpečnosti a spravodlivosti, ak by to bolo stanovené v príslušných legislatívnych nástrojoch. 2.8. Bezpečnosť Štúdia o ďalšom zabezpečení siete pre SIS II bola predložená výboru SIS-VIS v predchádzajúcom sledovanom období. Bolo určené jedno technické riešenie spĺňajúce všetky požiadavky a následne sa začal realizovať pilotný projekt. Zakúpilo sa potrebné vybavenie a prvá fáza prebiehala od októbra do decembra 2011 v kontrolovanom prostredí. Boli overené všetky technické možnosti rozvinutia riešenia. Nasledujúcim krokom pilotného projektu bude uskutočnenie ďalšej skúšky, v prípade ktorej bude potrebná účasť troch dobrovoľných členských štátov. Záujem o účasť už prejavili Nemecko a Rakúsko, hľadá sa ešte ďalší dobrovoľník. Cieľom je uspieť počas auditu bezpečnosti systému, ktorý sa má uskutočniť v lete 2012. 3. Riadenie 3.1. Finančné aspekty Rozpočet SIS II Ku koncu sledovaného obdobia dosiahli celkové viazané rozpočtové prostriedky vynaložené Komisiou na projekt SIS II od roku 2002 sumu 148 283 233 EUR. Príslušné zmluvy zahŕňajú štúdie uskutočniteľnosti, vývoj samotného centrálneho systému SIS II, podporu a zabezpečenie kvality, sieť SIS II, prípravu prevádzkového riadenia v Štrasburgu, bezpečnosť, prípravu na spracovanie biometrických údajov, komunikáciu a výdavky na pracovné cesty expertov. Z tejto sumy sa od roku 2002 do konca decembra 2011 v skutočnosti vyplatilo 95 414 354 EUR. Hlavnými výdavkovými položkami boli vývoj (52 336 641 EUR), sieť (24 983 117 EUR), podpora a zabezpečenie kvality (9 492 497 EUR) a príprava na prevádzkové riadenie v Štrasburgu a v Sankt Johann im Pongau (7 077 303 EUR). Plnenie rozpočtu || Od roku 2002 do decembra 2011 || Od júla do decembra 2011 (v EUR) || Záväzky || Platby || Záväzky || Platby Vývoj (HP/Stéria) || 80 593 047 || 51 072 141 || 134 184 || 16 204 913 Vývoj (Atos) || 3 535 041 || 1 264 500 || 3 535 041 || 1 264 500 Podpora a zabezpečenie kvality || 13 092 269 || 9 492 497 || 2 129 015 || 900 319 Sieť || 38 526 008 || 24 983 117 || 6 150 053 || 3 462 496 Príprava prevádzkového riadenia || 8 965 894 || 7 077 303 || 1 290 179 || 841 246 Bezpečnosť || 1 358 310 || 217 712 || 4 027 || 0 Štúdie/konzultácie || 961 131 || 942 261 || 0 || 0 Informačná kampaň || 33 373 || 33 373 || 0 || 0 Výdavky na pracovné cesty expertov || 1 203 286 || 316 577 || 0 || 79 711 Iné || 14 874 || 14 874 || 0 || 0 SPOLU: || 148 283 233 || 95 414 354 || 13 242 499 || 22 753 185 Ďalšie financovanie určené na vnútroštátny rozvoj členských štátov Rada na svojom zasadnutí v októbri 2010 naliehavo vyzvala Komisiu, aby prijala potrebné opatrenia na sprístupnenie prostriedkov z európskeho Fondu pre vonkajšie hranice (External Borders Fund, EBF) členským štátom na podporu dokončenia vývoja vnútroštátneho systému. V súlade s tým sa v rámci plánovania EBF v roku 2011 výrazne prerozdelili zdroje na vnútroštátne projekty SIS II. Vo väčšine prípadov bolo možné uspokojiť ďalšie finančné potreby spojené so systémom SIS II v ročných programoch na rok 2011. To však nebolo možné v prípade ôsmich členských štátov v dôsledku obmedzenej výšky ich pridelených prostriedkov EBF a/alebo potreby pokryť iné naliehavé a rovnako strategické priority v ich ročných programoch. Preto bolo rozhodnuté, že tieto potreby budú uspokojené z časti EBF venovanej akciám Spoločenstva. Do konca roka 2011 Komisia a príslušné členské štáty podpísali všetky dohody o grantoch a každému príslušnému členskému štátu bola vyplatená záloha vo výške 75 % príslušného grantu. 3.2. Riadenie projektu 3.2.1. Rada pre globálne riadenie programu (GPMB) Zmenené a doplnené právne nástroje upravujúce prechod na nový systém, ktoré boli prijaté 3. júna 2010, sformalizovali GPMB ako poradný orgán na pomoc projektu centrálneho systému SIS II s cieľom podporiť súlad medzi centrálnym projektom SIS II a vnútroštátnymi projektmi SIS II[8]. GPMB nemá rozhodovaciu právomoc, ani mandát zastupovať Komisiu alebo členské štáty. GPMB sa počas obdobia sledovaného v tejto správe zišla 20-krát. 3.2.2. Výbor SIS-VIS (SIS II) Komisii pri vývoji systému SIS II pomáha výbor SIS-VIS. V období od júla do decembra 2011 sa uskutočnilo päť zasadnutí výboru SIS-VIS o technických otázkach systému SIS II. Dosiahlo sa niekoľko kľúčových schválení o prechode a skúškach. Okrem pravidelných zasadnutí výboru SIS-VIS sa organizujú pracovné skupiny výboru a semináre za účasti odborníkov z členských štátov, aby sa prerokovali podrobné technické otázky. Tieto zasadnutia sa obvykle zameriavajú na problémy vznikajúce pri plnení konkrétneho projektu: · Poradná skupina pre skúšky (poradná skupina pre skúšky, TAG) poskytuje výboru SIS-VIS stanoviská k otázkam týkajúcim sa organizácie, realizácie a výkladu skúšok. Počas sledovaného obdobia sa konalo 23 zasadnutí tejto skupiny. · Rada pre riadenie zmien (Change Management Board, CMB) poskytuje poradenstvo v oblasti klasifikácie, kvalifikácie a potenciálneho vplyvu opravy nahlásených problémov. Vzhľadom na množstvo úsilia vynaloženého na odsúhlasenie aktualizovaných technických špecifikácií centrálneho systému v rokoch 2010 – 2011 a následnú stabilizáciu požiadaviek nebola táto pracovná skupina, ktorá je tiež podriadená výboru SIS-VIS, počas sledovaného obdobia formálne zvolaná; počas tohto obdobia sa nekonali žiadne semináre ani zasadnutia o prechode na systém SIS II. 3.2.3. Plánovanie a koordinácia na vnútroštátnej úrovni Na poskytovanie odporúčaní projektovému tímu Komisie bola vytvorená pracovná skupina zložená z manažérov vnútroštátnych projektov (national project managers, NPM) z členských štátov. Účelom stretnutí NPM je riešenie otázok súvisiacich s podrobným plánovaním, rizikami a činnosťami na centrálnej, ako aj na vnútroštátnej úrovni projektu. Počas tohto sledovaného obdobia sa uskutočnili štyri stretnutia NPM. 3.2.4. Rada Zasadnutia v Rade sa vyznačujú celkovou pozitívnou atmosférou a duchom spolupráce. Vzhľadom na veľmi technickú povahu projektu Komisia venovala osobitnú pozornosť transparentnosti, napríklad prostredníctvom zaslania podrobného listu predsedníctvu v novembri 2011. V otázkach, v prípade ktorých členské štáty žiadali o ďalšie objasnenie, Komisia zorganizovala bilaterálne stretnutia s cieľom dosiahnuť spoločný základ pre porozumenie. Tento cieľ sa dosiahol aj prostredníctvom osobitnej skupiny Rady SIS II, ktorej je Komisia členom a ktorá poskytuje Rade prehľad o prípravách na úrovni členských štátov. Okrem toho členské štáty uznali potrebu preskúmať kľúčový technický dokument o výmene údajov medzi úradmi SIRENE a vytvoriť štruktúru na plánovanie a riadenie funkčných skúšok SIRENE. V súlade s tým boli zriadené ad hoc skupiny, pričom Komisia bola pozvaná do oboch z nich. Ako bolo uvedené v záveroch Rady a v súlade so želaním všetkých účastníkov projektu zachovať transparentnosť, Komisia pravidelne informuje Radu o vykonávaní globálneho harmonogramu SIS II a výdavkoch na centrálny projekt. Komisia sa zúčastňuje na zasadnutiach prípravných orgánov Rady zodpovedných za Schengenský informačný systém a na každom zasadnutí Rady ministrov, na ktorom je súčasťou programu systém SIS II. Komisia predložila správy o stave projektu SIS II a o očakávaných ďalších krokoch. Komisia poskytuje kolegom zapojeným do projektu na vnútroštátnej úrovni krátku týždennú správu so súhrnom technického vývoja. 3.2.5. Európsky parlament Koncom roka 2011 sa Európsky parlament rozhodol začleniť rezervnú časť rozpočtových prostriedkov pre projekt SIS II do všeobecného rozpočtu EÚ. Komisia informuje Európsky parlament o stave projektu SIS II. Okrem plnenia oznamovacej povinnosti ustanovenej v právnych nástrojoch upravujúcich SIS II[9] Komisia poskytla Európskemu parlamentu ďalšie informácie o finančných, zmluvných a plánovacích záležitostiach a o stave projektu v rámci diskusií o uvoľnení rozpočtových prostriedkov SIS II na rok 2011 z rezervy. Nakoniec Komisia odpovedala na sedem parlamentných otázok týkajúcich sa SIS. 4. Priority v ďalšom sledovanom období V ďalšom sledovanom období (od januára do konca júna 2012) sa bude činnosť sústreďovať na sedem hlavných oblastí činnosti, a to na: · dokončenie skúšok CTE na vnútroštátnej úrovni, · dokončenie CSQT s členskými štátmi, · prípravu na skúšky prijatia predbežného systému (Provisional System Acceptance Tests, PSAT) a ich uskutočnenie, · prípravu na skúšku druhého medzníka a jej uskutočnenie, · prípravu na komplexnú skúšku, · pilotný projekt zameraný na bezpečnosť a príprava na následnú skúšku a audit, · nainštalovanie poštového servera SIS II SIRENE, pričom sa očakáva, že členské štáty vykonajú skúšku doplňujúcich informácií. 5. Závery Ako sa dá očakávať počas obdobia intenzívnych skúšok, zistili sa problémy súvisiace s centrálnym systémom aj vnútroštátnymi systémami, ktoré sa musia vyriešiť. Vďaka vzájomnej spolupráci a pragmatickému prístupu sa tieto problémy podarilo vyriešiť a projekt SIS II môže pokračovať. Tieto opatrenia poskytli základ pre sériu rozhodujúcich skúšok, ktoré sa majú uskutočňovať v priebehu roka 2012, konkrétne PSAT, skúška druhého medzníka a komplexná skúška. Na vnútroštátnej úrovni budú členské štáty v prvom polroku 2012 naďalej využívať nainštalovanie nového poštového servera SIRENE na skúšku výmeny doplňujúcich informácií medzi členskými štátmi. Komisia a členské štáty budú naďalej spolupracovať na tom, aby systém SIS II úplne spĺňal požiadavky auditu bezpečnosti, ktorý sa má uskutočniť v lete 2012. Nakoniec, na základe skúšok prevodníka, ktoré sa už uskutočnili, bude pokračovať príprava na prechod zo systému SIS 1+ na systém SIS II. Príloha I Zasadnutia výboru a SIS-VIS (SIS II) a pracovnej skupiny Zasadnutia uskutočnené v sledovanom období JÚL 2011 12., 19., 25. || Rada pre globálne riadenie programu SIS II 18. || Seminár o prechode na SIS II 26. || Zasadnutie manažérov vnútroštátnych projektov SIS II 26. || Výbor SIS-VIS (technická problematika SIS II) 11. || Seminár o stratégii skúšky SIS II 4., 18., 25. || Zasadnutie SIS II TAG (poradná skupina pre skúšky) AUGUST 2011 2., 9., 22. || Rada pre globálne riadenie programu SIS II 23. || Zasadnutie manažérov vnútroštátnych projektov SIS II 23. || Výbor SIS-VIS (technická problematika SIS II) 1., 15., 22. || Zasadnutie SIS II TAG (poradná skupina pre skúšky) SEPTEMBER 2011 2., 9., 16., 22., 30. || Rada pre globálne riadenie programu SIS II 23. || Výbor SIS-VIS (technická problematika SIS II) 23. || Zasadnutie manažérov vnútroštátnych projektov SIS II 29. || Zasadnutie SIS II TAG (poradná skupina pre skúšky) 22. || Seminár SIS II o skúške zhody (rozšírená) TDD 24. || Seminár o prechode na SIS II OKTÓBER 2011 6., 13., 27. || Rada pre globálne riadenie programu SIS II 5., 12., 19., 26. || Zasadnutie SIS II TAG (poradná skupina pre skúšky) NOVEMBER 2011 10., 18., 24. || Rada pre globálne riadenie programu SIS II 25. || Výbor SIS-VIS (technická problematika SIS II) 25. || Zasadnutie manažérov vnútroštátnych projektov SIS II 17. || Zasadnutie o prechode na SIS II 12., 17., 24., 31. || Zasadnutie SIS II TAG (poradná skupina pre skúšky) DECEMBER 2011 1., 8., 15., 28. || Rada pre globálne riadenie programu SIS II 23. || Seminár SIS II CTE 29. || Výbor SIS-VIS (technická problematika SIS II) 29. || Zasadnutie manažérov vnútroštátnych projektov SIS II 7., 14., 21. || Zasadnutie SIS II TAG (poradná skupina pre skúšky) Zasadnutia výboru SIS-VIS (SIS II) a pracovnej skupiny b) Zasadnutia predbežne naplánované na ďalšie sledované obdobie JANUÁR 2012 6., 12., 19., 27. || Rada pre globálne riadenie programu SIS II 20. || Výbor SIS-VIS (technická problematika SIS II) 20. || Zasadnutie manažérov vnútroštátnych projektov SIS II 5., 12., 19., 26. || Zasadnutie SIS II TAG (poradná skupina pre skúšky) 14. || Zasadnutie k príprave skúšky SIS II M2 FEBRUÁR 2012 10., 23. || Rada pre globálne riadenie programu SIS II 2., 9., 16., 23., 30. || Zasadnutie SIS II TAG (poradná skupina pre skúšky) MAREC 2012 7., 14., 21., 28. || Rada pre globálne riadenie programu SIS II 21. || Výbor SIS-VIS (technická problematika SIS II) 21. || Zasadnutie manažérov vnútroštátnych projektov SIS II 6., 13., 20., 27. || Zasadnutie SIS II TAG (poradná skupina pre skúšky) APRÍL 2012 5., 19., 26. || Rada pre globálne riadenie programu SIS II 24. || Výbor SIS-VIS (technická problematika SIS II) 24. || Zasadnutie manažérov vnútroštátnych projektov SIS II 4., 11., 18., 25. || Zasadnutie SIS II TAG (poradná skupina pre skúšky) MÁJ 2012 9., 16., 23. || Rada pre globálne riadenie programu SIS II 23. || Výbor SIS-VIS (technická problematika SIS II) 23. || Zasadnutie manažérov vnútroštátnych projektov SIS II 8., 15., 22., 29. || Zasadnutie SIS II TAG (poradná skupina pre skúšky) JÚN 2012 7., 14., 21. || Rada pre globálne riadenie programu SIS II 21. || Výbor SIS-VIS (technická problematika SIS II) 21. || Zasadnutie manažérov vnútroštátnych projektov SIS II 6., 13., 20. || Zasadnutie SIS II TAG (poradná skupina pre skúšky) [1] Nariadenie Rady (ES) č. 1104/2008 z 24. októbra 2008 o prechode zo Schengenského informačného systému (SIS 1+) na Schengenský informačný systém druhej generácie (SIS II) (Ú. v. EÚ L 299, 8.11.2008, s. 1). [2] Rozhodnutie Rady 2008/839/SVV z 24. októbra 2008 o prechode zo Schengenského informačného systému (SIS 1+) na Schengenský informačný systém druhej generácie (SIS II) (Ú. v. EÚ L 299, 8.11.2008, s. 43). [3] Spoločný článok 8 nariadenia Rady (ES) č. 1104/2008 a rozhodnutia Rady 2008/839/SVV. [4] Spoločný článok 10 ods. 3 nariadenia Rady (ES) č. 1104/2008 z 24. októbra 2008 a rozhodnutia Rady 2008/839/SVV z 24. októbra 2008. [5] Spoločný článok 9 ods. 1 nariadenia Rady (ES) č. 1104/2008 a rozhodnutia Rady 2008/839/SVV. [6] Spoločný článok 4 nariadenia Európskeho parlamentu a Rady (ES) č. 1987/2006 z 20. decembra 2006 o zriadení, prevádzke a využívaní Schengenského informačného systému druhej generácie (SIS II) (Ú. v. EÚ L 381, 28.12.2006, s. 4) a rozhodnutia Rady 2007/533/SVV z 12. júna 2007 o zriadení, prevádzke a využívaní Schengenského informačného systému druhej generácie (SIS II) (Ú. v. EÚ L 205, 7.8.2007, s. 63). [7] Nariadenie Európskeho parlamentu a Rady (EÚ) č. 1077/2011 z 25. októbra 2011, ktorým sa zriaďuje Európska agentúra na prevádzkové riadenie rozsiahlych informačných systémov v priestore slobody, bezpečnosti a spravodlivosti (Ú. v. EÚ L 286, 1.11.2011, s. 1). [8] Nariadenie Rady (EÚ) č. 541/2010 z 3. júna 2010, ktorým sa mení a dopĺňa nariadenie (ES) č. 1104/2008 o prechode zo Schengenského informačného systému (SIS 1+) na Schengenský informačný systém druhej generácie (SIS II) (Ú. v. EÚ L 155, 22.6.2010, s. 19), a nariadenie Rady (EÚ) č. 542/2010 z 3. júna 2010, ktorým sa mení a dopĺňa rozhodnutie 2008/839/SVV o prechode zo Schengenského informačného systému (SIS 1+) na Schengenský informačný systém druhej generácie (SIS II) (Ú. v. EÚ L 155, 22.6.2010, s. 23), zavádzajúce článok 17a do právnych nástrojov upravujúcich prechod. [9] Spoločný článok 18 nariadenia Rady (ES) č. 1104/2008 a rozhodnutia Rady 2008/839/SVV.